Loomulikult pole asi nii õudne, et nüüd peaks iga harrastaja, kes nädalavahetusel puhates armastas metsavahel värsket õhku hingata ning oma lõbuks mõne klõpsu teha, hakkama süvenema iksidesse, tsoonidesse ja muusse seesugusesse, mis ainult vähendaks tema väljasviibimise aega. Lihtsalt eesmärk pühitseb abinõu. Kui eesmärgiks on riputada väikeseformaadilisi pilte oma kodulehele või blogisse, mida siis sõpradega jagada või teha 10×15 pilte kodusesse fotoalbumisse, siis ei tule tegelikult tehtud apsakad eriti selgelt esile. Samas võib jälle mõnel laupäeva varahommikul sattuda sellisele juhusele, mida tahaks oma seinale ka suuremalt mälestuseks ning siis on küll pettumus suur kui ilus moment seinal särama ei taha hakata. Lisaks on alati ka suurem rõõm täielikult õnnestunud protsessist ning kui midagi ei jää kripeldama. Igaühele oma. Kuid fotograafia on tehniline harrastus ning maksimaalse tulemuse saavutamiseks peab natuke ka sellese süvenema.